## FGV presenta el documental dedicat als 30 anys del tramvia de València

*** El conseller Vicente Martínez Mus ha assistit a la presentació de la producció audiovisual que relata el que va suposar que es posara en marxa i la seua evolució
* El 21 de maig de 1994 va començar a prestar servici la primera línia tramviària amb 21 parades i 9,8 quilòmetres, que ha crescut fins a tindre les 51 parades i els 25 quilòmetres actuals**

Ferrocarrils de la Generalitat Valenciana (FGV) ha presentat el documental dedicat a l’aniversari del tramvia de València *30 años de tranvía. Retrato en movimiento*. A través de diversos protagonistes, es relata el que va suposar la posada en marxa en 1994 d’este mitjà de transport, tant per a FGV com per a la ciutat de València, i la seua evolució en estes tres dècades.

L’acte, celebrat en la sala Lametro de l’estació de Colón de Metrovalencia, ha comptat amb la presència del conseller de Medi Ambient, Infraestructures i Territori, Vicente Martínez Mus, que ha estat acompanyat pel director gerent d’FGV, Alfonso Novo.

A la presentació també han assistit treballadors d’FGV, representants veïnals i de diverses entitats, periodistes, escriptors i professors universitaris que han participat en este documental.

“Com bé hem pogut comprovar, des que es va posar en marxa, el tramvia ha demostrat ser una peça clau en l’estratègia territorial i de mobilitat de la ciutat, per a promoure un model de transport públic eficient, sostenible i accessible i que des del primer moment ha tingut un gran nivell d’acceptació ciutadana per la seua comoditat, puntualitat i integració urbana”, ha destacat el conseller.

“De cara al futur tenim per davant el compromís de continuar ampliant la xarxa per a cobrir noves zones de la ciutat i millorar la connexió amb altres municipis pròxims a la capital. Actualment, ja s’han fet públics els estudis informatius de les ampliacions de la xarxa tramviària de la línia 12, en direcció a l’Hospital Universitari La Fe, i de la línia 11, en direcció a la façana marítima, per a connectar amb la xarxa que ja està en servici”, ha explicat Martínez Mus.

L’audiovisual, produït per FGV, ha sigut elaborat per 8 TV Mediterráneo en col·laboració amb À Punt Mèdia, que ha cedit imatges de l’arxiu de Canal Nou.

El tramvia de València va complir el 21 de maig passat trenta anys en servici com a part de la xarxa de Metrovalencia, temps en què ha desplaçat prop de 200 milions d’usuaris.

El 21 de maig de 1994, amb l’obertura de la que hui dia és la línia 4 del tramvia, es va recuperar un sistema de transport públic que, des de finals del segle XIX fins a 1970, havia vertebrat la ciutat i articulat la vida quotidiana dels seus ciutadans.

Amb la recuperació d’este mitjà de transport per part de la Generalitat, València es convertia en la primera ciutat espanyola a recuperar un sistema de tramvia, si bé modernitzat; una aposta que de seguida va tindre la continuació en grans capitals com Madrid, Barcelona, Sevilla o Bilbao.

Fecha: 19/12/2024